ȘCOALA PE PLANETA XILON (3)

După atâtea lecții, după ce crezuse că a învățat toate cele 20 de planete și locul fiecăreia așa de bine încât le-ar fi știut și-n somn, lui Alex nu-i venea să creadă că nu poate rezolva testul. Ținea un glob în mână și se uita la el, neștiind ce să facă.

— Ai greșit, strigă Xon cu ochii strălucind de bucurie, dând deoparte o planetă mare, roșie, de unde o așezase Alex. Nu vezi ce prostii faci? Asta-i Tylo, e mult mai aproape de soare, cam pe aici.

Se bucura că-l prinsese pe pământean cu o greșeală. Vocea robotică îl trezi însă la realitate:

— Așezare greșită a planetei Tylo! Rearanjati, vă rog! Era corectă prima poziție!

Deci xilonianul greșise. Acesta se înfurie atât de tare, încât pielea îi deveni aproape vânătă. Fusese făcut de rușine de un nou venit, de unul care nici măcar nu se născuse în sistemul lor solar.

— Taci din gură... ciudatule! se răsti el, căutând la repezeală o insultă. Nici măcar nu ești de-al nostru, arăți caraghios!

— Nu-i de pe planeta noastră și, totuși, a fost mai bun decât tine! se auzi o voce subțire, urmată de un chicotit.

Era Xini, o fetiță firavă, cu pielea albastru-deschis, aproape prea deschis pentru Xilon. Alex se miră s-o audă vorbind; de obicei era foarte tăcută. Îi plăcea să stea retrasă într-un colț, ascultându-i cu atenție pe ceilalți, fără să se amestece în discuțiile lor.

— Tu ce te bagi? se răsti Xon la ea. Sunteți doi ciudați, nici nu mă mir că v-ați împrietenit!

Cei doi copii aveau, într-adevăr, pielea cea mai deschisă la culoare din toată școala. Pe Xilon, erai privit cu atât mai bine, cu cât erai colorat într-un albastru mai închis. Mai ales la școală se mai întâmpla ca cei cu pielea palidă să fie luați peste picior sau jigniți de colegii lor. Acum, Alex se bucură că, măcar o dată, cineva era de partea lui.

— Ciudați, neciudați, tot știm planetele mai bine decât tine, râse băiatul.

Xon le aruncă lui Alex și lui Xini o privire fioroasă.

— Lasă că mai discutăm noi în pauză, scrâșni el din dinți, strângând pumnii și fluturându-i amenințător. Abia aștept!

Cei doi copii îl priviră speriați. Se știa că Xon e un mare bătăuș.

Alex strânse pumnii. Trebuia să se stăpânească. Nu putea să se facă de râs.

— Ce discutăm în pauză? Până atunci te prinzi cum să aranjezi sistemul solar?

— Bine, deșteptule! izbucni Xon. N-ai decât să-l aranjezi singur!

Și, cu un gest nervos, răsturnă tot maldărul de globuri și se îndepărtă. Alex și Xini zâmbiră. Reușiseră să-l alunge.

Fragment din romanul **Alex Blue, băiatul extraterestru** de Cristina Centea, ed. Polirom, 2020

Răspunde la următoarele întrebări:

1. De ce este supărat Xon?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Care copii erau marginalizați pe planeta Xilon?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. Ce crezi că ar trebui să facă copiii când un coleg de-al lor este jignit?

———————————————————————————————————————————————————————————————————————————————————————————————————-

Explică sensul următoarelor cuvinte:

firav —

sistem solar —

insultă —

fioros —

Dacă ai fi în locul lui Alex, ți-ar plăcea să rămâi pe planeta Xilon sau ai dori să te întorci pe Pământ? Explică de ce.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_